CELEX: 
Language: ro
Date: 2021-02-04 00:00:00
Title: REGULAMENTUL DE PUNERE ÎN APLICARE (UE) …/… AL COMISIEI de punere în aplicare a Regulamentului (UE) 2018/858 al Parlamentului European și al Consiliului în ceea ce privește formatul de bază și structura datelor din certificatul de conformitate în format electronic și mijloacele de schimb al datelor respective

REGULAMENTUL DE PUNERE ÎN APLICARE (UE) …/… AL COMISIEI
            
            
               din 4.2.2021
            
            
               de punere în aplicare a Regulamentului (UE) 2018/858 al Parlamentului European și al Consiliului în ceea ce privește formatul de bază și structura datelor din certificatul de conformitate în format electronic și mijloacele de schimb al datelor respective
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               Având în vedere Regulamentul (UE) 2018/858 al Parlamentului European și al Consiliului din 30 mai 2018 privind omologarea și supravegherea pieței autovehiculelor și remorcilor acestora, precum și ale sistemelor, componentelor și unităților tehnice separate destinate vehiculelor respective, de modificare a Regulamentelor (CE) nr. 715/2007 și (CE) nr. 595/2009 și de abrogare a Directivei 2007/46/CE
                  1
               , în special articolul 37 alineatul (8),
            
            
               întrucât:
            
            
               (1)Pentru a se asigura că statele membre dispun de suficient timp pentru a stabili organizarea și structura propriei rețele de date, pentru a permite furnizarea de date și recepționarea certificatelor de conformitate sub formă de date structurate în format electronic, este oportun să se desemneze Sistemul de informații european privind vehiculele și permisele de conducere (EUCARIS
                  2
                pentru schimbul de astfel de date. EUCARIS a fost dezvoltat de autoritățile guvernamentale pentru ca acestea să facă schimb de informații privind înmatricularea vehiculelor și înregistrarea permiselor de conducere.
            
            
               (2)Pentru a se asigura că certificatele de conformitate fac obiectul unui schimb uniform și că elementele de date și mesajele pe care le conțin sunt armonizate, formatul și structura elementelor de date din certificatele de conformitate trebuie să se bazeze pe structura și principiile structurii schematice XML (Extensible Markup Language - limbaj de marcare extensibil). Producătorul și autoritatea de omologare trebuie să utilizeze mesajele standardizate privind informațiile inițiale referitoare la vehicul (IVI) elaborate de partea desemnată de EUCARIS pentru operațiuni, în vederea partajării acestora sub formă de date structurate în format electronic.
            
            
               (3)Pentru a permite autorității de omologare și producătorului să pună în aplicare modificările elementelor de date pentru certificatul de conformitate pe suport de hârtie menționat la articolul 36 alineatul (1) din Regulamentul (UE) 2018/858 în rețeaua lor de date, este necesar să se stabilească modalități practice pentru astfel de modificări.
            
            
               (4)Pentru a permite autorităților de omologare de tip, autorităților de supraveghere a pieței și autorităților de înmatriculare din statele membre, precum și producătorilor să se pregătească pentru aplicarea noilor norme introduse de prezentul regulament, data aplicării trebuie amânată.
            
            
               (5)Măsurile prevăzute în prezentul regulament sunt conforme cu avizul Comitetului tehnic – autovehicule (TCMV),
            
            
               ADOPTĂ PREZENTUL REGULAMENT:
            
            
               Articolul 1 
               Mijloacele de schimb de date
            
            
               1.Producătorul pune la dispoziția autorității de omologare de tip care a acordat omologarea de tip a întregului vehicul o versiune electronică a certificatului de conformitate în conformitate cu formatul și structura elementelor de date și mesajele standardizate prevăzute la articolul 2, prin intermediul oricărui punct național de acces la Sistemul de informații european privind vehiculele și permisele de conducere (EUCARIS) din Uniune.
            
            
               2.Autoritatea de omologare utilizează EUCARIS ca mijloc de schimb de date din certificatul de conformitate sub formă de date structurate în format electronic, astfel cum se menționează la articolul 37 alineatul (8) litera (c) din Regulamentul (UE) 2018/858.
            
            
               Articolul 2 
               Formatul și structura de bază ale elementelor de date și mesajele standardizate
            
            
               1.Formatul și structura elementelor de date din certificatele de conformitate în format electronic și mesajele utilizate în schimbul menționat la articolul 37 alineatul (8) litera (a) din Regulamentul (UE) 2018/858 se bazează pe structura schematică și principiile limbajului de marcare extensibil (XML).
            
            
               2.Producătorul și autoritatea de omologare trebuie să utilizeze mesajele standardizate privind informațiile inițiale referitoare la vehicul (IVI) elaborate de partea desemnată de EUCARIS pentru operațiuni, în vederea partajării certificatelor de conformitate sub formă de date structurate în format electronic.
            
         
         
            
               3.Mesajele IVI trebuie să includă toate elementele de date ale certificatului de conformitate pe suport de hârtie menționat la articolul 36 alineatul (1) din Regulamentul (UE) 2018/858.
            
            
               Articolul 3 
               Procedura de modificare a elementelor de date
            
            
               1.După consultarea Forumului pentru schimbul de informații privind aplicarea (denumit în continuare „forumul”) menționat la articolul 11 din Regulamentul (UE) 2018/858, Comisia informează partea desemnată de EUCARIS pentru operarea modificărilor aduse specificațiilor elementelor de date pentru certificatul de conformitate pe suport de hârtie menționat la articolul 36 alineatul (1) din Regulamentul (UE) 2018/858.
            
            
               2.Partea desemnată de EUCARIS pentru operațiuni efectuează modificările necesare menționate la alineatul (1) în mesajele IVI în termen de 3 luni de la data publicării în Jurnalul Oficial al Uniunii Europene a modificărilor aduse certificatului de conformitate pe suport de hârtie menționat la articolul 36 alineatul (1) din Regulamentul (UE) 2018/858.
            
            
               3.Partea desemnată de EUCARIS pentru operațiuni planifică data sau datele publicării versiunii modificate a mesajelor IVI stabilite în conformitate cu alineatul (2) în cadrul unei sinteze anuale și informează forumul și Comisia cu privire la aceasta la începutul fiecărui an. Numărul de mesaje IVI difuzate este limitat la două pe an.
            
            
               4.Comisia comunică forumului versiunea modificată a mesajelor IVI și datele anuale pentru lansare prevăzute de către EUCARIS.
            
            
               5.Autoritățile de omologare, autoritățile de supraveghere a pieței, autoritățile de înmatriculare din statele membre și producătorii trebuie să implementeze în sistemele lor versiunea modificată a mesajelor IVI în termen de 12 luni de la data publicării în Jurnalul Oficial al Uniunii Europene a modificărilor aduse certificatului de conformitate pe suport de hârtie menționat la articolul 36 alineatul (1) din Regulamentul (UE) 2018/858.
            
            
               6.Certificatul de conformitate pe care producătorul îl pune la dispoziție în conformitate cu articolul 1 alineatul (1) se bazează pe cele mai recente mesaje IVI care reflectă cele mai recente modificări ale certificatului de conformitate pe suport de hârtie menționat la articolul 36 alineatul (1) din Regulamentul (UE) 2018/858.
            
            
               7.Comisia stabilește datele de aplicare a modificărilor aduse certificatului de conformitate pe suport de hârtie menționat la articolul 36 alineatul (1) din Regulamentul (UE) 2018/858, luând în considerare datele anuale planificate pentru lansarea mesajelor IVI.
            
            
               Articolul 4 
               Intrarea în vigoare și aplicarea
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Acesta se aplică de la 1 ianuarie 2023.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 4.2.2021
            
            
               
                     Pentru Comisie
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        JO L 151, 14.6.2018, p. 1.
               
               
                  
                     (2)
                  
                        Versiunea consolidată a Tratatului EUCARIS privind un sistem de informații european privind vehiculele și permisele de conducere (EUCARIS), inclusiv modificările semnate de părți la 8 iunie 2017.